登集僊臺
作者：孫覺
朝代：宋

paragraphs: 海風吹清秋，林葉颯已落。
山巔出高臺，隠隠在寥廓。
賓從果幽期，層軒瞰郊郭。
鳴騶應崖谷，籃輿轉林薄。
茲地已荒凉，茲人故冥寞。
文識都未磨，山川恍如昨。
畫屏見群峰，濃淡正參錯。
烟雲下卷舒，欻若搴翠幕。
蓮開碧扶疏，眉修清綽約。
長松不知年，拔起立旁礴。
群龍上空虛，奮怒爭拏攫。
叢篁與延蔓，斤斧聊疏削。
深或翳蟲蛇，暮唯栖鳥雀。
兩楠最瀟灑，前軒宜所託。
枝幹晚青青，幾冒風霜惡。
更憐山下人，偏得山中樂。
種田灌山谿，却老斸山藥。
榮辱祇偶然，人生似蒲博。
蹉跎繆軒冕，志尚本丘壑。
欲學山前翁，收身及耕鑿。